Rettens kendelse af 20. august 2025 – APEDA og O’Connor mod Kommissionen
(Sag T-458/24) 1
(Annullationssøgsmål – aktindsigt i dokumenter – forordning (EF) nr. 1049/2001 – stiltiende afslag på aktindsigt – udtrykkelig afgørelse vedtaget efter sagens anlæggelse – ufornødent at træffe afgørelse – tilpasning af påstandene – procesreglementets artikel 86, stk. 2 – manglende overholdelse af søgsmålsfristen – særskilt dokument foreligger ikke – åbenbart afvisningsgrundlag – påstand om påbud – åbenbart, at Retten ikke har kompetence)
Processprog: engelsk
Parter
Sagsøgere: Agricultural and Processed Food Products Export Development Authority (APEDA) (New Delhi, Indien) og Bernard O’Connor (Bruxelles, Belgien) (ved advokaterne M. Hommé og B. O’Connor)
Sagsøgt: Europa-Kommissionen (ved K. Herrmann og M. Burón Pérez, som befuldmægtigede)
Sagens genstand
Sagsøgerne har med deres søgsmål i henhold til artikel 263 TEUF nedlagt påstand om annullation af Europa-Kommissionens stiltiende afgørelse af 1. juli 2024, hvorved den afslog den genfremsatte begæring om aktindsigt i de dokumenter, der er registreret under referencen EASE 2024/1869, og – efter tilpasning af deres påstande – af Kommissionens afgørelse K(2024) 8058 final af 13. november 2024, hvorved Kommissionen gav dem delvis eller fuld aktindsigt i nogle af de ønskede dokumenter.
Konklusion
Det er ufornødent at træffe afgørelse om påstanden om annullation af Europa-Kommissionens stiltiende afgørelse af 1. juli 2024 om afslag på den genfremsatte begæring om aktindsigt i visse dokumenter, der er registreret under referencen EASE 2024/1869.
I øvrigt afvises søgsmålet, idet søgsmålet er anlagt ved en ret, der ikke har kompetence til at træffe afgørelse, og idet det er åbenbart, at søgsmålet ikke kan antages til realitetsbehandling.
Hver part bærer sine egne omkostninger.
____________
1     EUT C, C/2024/6942 af 25.11.2024.